Sodba U 633/96
Datum: 1999-12-10T01:00:00.000+01:00
ecli: ECLI:SI:VSRS:1999:U.633.96
sodisce: Vrhovno sodišče
oddelek: Upravni oddelek
podrocje: DRŽAVLJANSTVO
institut: pridobitev državljanstva z naturalizacijo - nevarnost za javni red

## Jedro

Ker je bilo odklonjeno državljanstvo iz razloga javnega reda po 3. odst. 40. čl. ZDRS iz razlogov nevarnosti za javni red po 8. tč. 10. čl. tega zakona, Ustavno sodišče pa je pred pravnomočnostjo odločitve razveljavilo 3. odst. 40. čl. ZDRS v kolikor se nanaša na razlog nevarnosti za javni red, zato samo na pravni podlagi ni mogoče odkloniti pridobitve državljanstva.

## Izrek

Tožbi se ugodi in se odpravi odločba Ministrstva za notranje zadeve RS z dne 5.2.1996.

## Obrazložitev

Z izpodbijano odločbo je tožena stranka tožnikovo vlogo za pridobitev državljanstva Republike Slovenije, vloženo na podlagi 1. odstavka 40. člena Zakona o državljanstvu Republike Slovenije (Ur.l.RS, št. 1/91-I, 30/91-I, 38/92 in 13/94, dalje: ZDRS), zavrnila na podlagi določbe 3. odstavka tega člena. V obrazložitvi odločbe navaja, da bi tožnikov sprejem v državljanstvo Republike Slovenije predstavljal nevarnost za javni red po 8. točki 10. člena tega zakona, saj njegovo dosedanje življenje kaže na to, da se ne podreja pravnemu redu Republike Slovenije, kar predstavlja nevarnost za javni red v širšem pomenu. To oceno potrjuje predvsem dejstvo, da je bil pravnomočno končan postopek za prekršek v zadevi "P - .../94" in kasneje uveden nov postopek za prekršek.

Tožnik v tožbi navaja, da tožena stranka pavšalno ugotavlja, da permanentno krši javni red in mir. V letu 1994 je tožnik res bil kaznovan zaradi kršitve javnega reda in miru in točno je tudi, da zoper njega teče še en postopek zaradi prekrška. Toda oba postopka se nanašata na družinske razmere, ki jih policija očitno potencira.

Tožnik je v konfliktu s hčerko, ki je zatajila, da je kot dijakinja gimnazije izgubila eno leto šolanja. O tem je povedala le materi in ko je tožnik to zvedel, ga je to močno prizadelo in razburilo. Zato te kršitve ne bi smele tako rigorozno posegati v njegove pravice.

V odgovoru na tožbo tožena stranka ponavlja razloge, navedene v izpodbijani odločbi in predlaga, da sodišče neutemeljeno tožbo zavrne.

Tožba je utemeljena, vendar iz drugih razlogov, kot jih navaja tožnik.

Izpodbijana odločba temelji na določbi 3. odstavka 40. člena ZDRS, po kateri se ne glede na izpolnjene pogoje iz 1. odstavka tega člena vloga za pridobitev državljanstva Republike Slovenije lahko zavrne tudi osebi, če so podani razlogi iz 8. točke 1. odstavka 10. člena tega zakona - to je, da bi sprejem take osebe v državljanstvo predstavljal nevarnost za javni red, varnost ali obrambo države.

Tožena stranka je tožnikovo vlogo zavrnila iz razloga nevarnosti za javni red.

Še pred odločitvijo v upravnem sporu je Ustavno sodišče Republike Slovenije z odločbo št. U-I-89/99 z dne 10.6.1999 (Ur.l.RS, št. 59/99 z dne 23.7.1999) odločilo, da se 3. odstavek 40. člena ZDRS (Ur.l.RS, št. 1/91-I, 30/91-I, 38/92 in 13/94) razveljavi, kolikor se nanaša na razlog nevarnosti za javni red, določen v 8. točki 10. člena istega zakona. Razveljavljena je bila torej pravna podlaga, na podlagi katere je bila zavrnjena tožnikova vloga. Zakon ali del zakona, ki ga je ustavno sodišče razveljavilo, pa se ne uporablja za razmerja, nastala pred njim, ko je razveljavitev začela učinkovati, če do tega dne o njih ni bilo pravnomočno odločeno (44. člen Zakona o ustavnem sodišču, Ur.l.RS, št. 18/94). Ker v obravnavani zadevi še ni bilo pravnomočno odločeno, na navedeni pravni podlagi ni mogoče odkloniti pridobitve državljanstva po 40. členu ZDRS in iz tega razloga je izpodbijana odločba nezakonita.

Iz navedenih razlogov je sodišče tožbi ugodilo in izpodbijano odločbo odpravilo na podlagi 2. odstavka 42. člena Zakona o upravnih sporih (ZUS/77) in 1. odstavka 94. člena Zakona o upravnem sporu (Uradni list RS, št. 50/97). Določbe ZUS/77 je pri tem smiselno uporabilo kot republiški predpis, skladno z določbo 1. odstavka 4. člena Ustavnega zakona za izvedbo Temeljne ustavne listine o samostojnosti in neodvisnosti Republike Slovenije (Uradni list RS, št. 1/91-I).